Sendiherra Mjanmar var úthýst úr sendiráði landsins í Lundúnum í gærkvöld. Fulltrúi herstjórnarinnar, sem rændi völdum í Mjanmar í febrúar, hefur tekið við.
Sendiherra Mjanmar í Lundúnum neyddist til að verja nóttinni í bíl sínum þar sem honum var ekki hleypt inn í sendiráðið í borginni. Hernaðarfulltrúi sendiráðsins og starfsfólk hliðhollt herstjórninni í Mjanmar skipaði öðru starfsfólki að yfirgefa sendiráðið í gær og tilkynnti sendiherranum að hann væri ekki lengur fulltrúi Mjanmar í Bretlandi. Herinn í Mjanmar hrifsaði til sín völdin 1. febrúar og hefur sendiherrann fráfarandi, Kyaw Zwar Minn, gagnrýnt herforingjastjórnina og krafist þess að leiðtogi landsins, Aung San Suu Kyi, verði látin laus úr haldi. Upplausnarástand ríkir í Mjanmar og hefur herinn ráðið sex hundruð almenna borgara af dögum.
Breska ríkisútvarpið, BBC, greinir frá því að sendiherrann fráfarandi hafi hvatt stjórnvöld í Bretlandi til að viðurkenna ekki nýskipaðan sendiherra herstjórnarinnar. Nær væri að senda hann aftur heim til Mjanmar. Valdarán hefði verið framið í Mjanmar í febrúar. Nú væri sama staða uppi í miðborg Lundúna.
Dominic Raab, utanríkisráðherra Bretlands, segir í færslu á Twitter að ríkisstjórnin fordæmi aðgerðir stjórnvalda í Mjanmar í Lundúnum í gær og að hann dáist að hugrekki sendiherrans. Bresk stjórnvöld ætli áfram að kalla eftir því að endir verði bundinn á valdaránið og ofbeldið sem því hafi fylgt.